Nan kun mamat’an mo na warâ na ako sa higdaan, maski pag-ituturóg mo syerto mo na kaabay mo ako, ayaw man daw tulos kahaghag, ha? Sugad san dati, badi naunahan ko hamok ikaw pagmata… Badi nagluway-luway ako pagbuhat, basi di’ ka makamangno. Niyan, badi yadto na ako sa dapóg, nangaró-aro, nag-aamak sin kalayo, mapakaladkad sin tubi, mahimo sin madali na pamahawan…
Kun, pag-ingkod mo sa hampang san lamesa, mamangnu’an mo na wara man ngay’an ako sa kahampang mo, ayaw man daw tulos kainit, o pagbuhat basi magsusóg sa ako, o itag’ok an ngaran ko, basi rumani, up’dan ka, basi may kadungán ka pagkaon, sugad san dati…
Kun mamintana ka, nan mahanapan mo ako sa hawan, sa ako mga tanóm nan masitas, sa ako si’akan, sa mga hawla sin katamsihan, ayaw man daw tulos kapuringot. Basi yadto man hamok ako sa kararani, namati san iristorya maski di’ nagsusugpón, nagyayanghad san namaglabay nan san mga bag’o mag-abót nan san titataliwán. Ayaw man daw ako pagsusugá nan pagpapa-uli’a, na sugad san dati, na inpangis’gán mo ako nan rinapado san imo inpapaldiyasan, sa kahampang san namagtiripon sa hugakan.
Kun humapon do’n, manirum-sirom, na wara pa ako, ayaw daw tulos kalangkag. Taód-taód ‘gud, maburut-burót ako, sugad san dati. Badi naulingát hamok ako pagpugad san mga tamsi, o may nakaistorya na lunabay, o badi unalto sa ako paglakáw pagkabati san bagting san kampana nan, sugad san dati, nangurós, unubò, nan nangadyi sin silensyo.
Kun maturog ka na sa kaabay ko, ayaw na man daw pagruruha-duha, kun ako pa man yadto na naruyag sa imo san arin yadto na taon, san mga bata-bata pa kita. Isipa an panahon na nag-upudan kita. Dumduma an mga inagi-agi ta. Haputa an sadiri mo: buwás ada, maruruyag ka pa man sa ako, madadagka, mamomo’ot? O, mahuhumán na ini intiro, kaupód san pagtaliwan ko?
___________________________
Retrato tabi ni Alma Jane Gamil. Salamat po.
war_Latn war_Latn ceb_Latn war_Latn war_Latn unk tgl_Latn